**Miestne zastupiteľstvo Mestskej časti Košice – Nad jazerom**

**Z á p i s n i c a**

zo XV. riadneho zasadnutia miestneho zastupiteľstva Mestskej časti Košice – Nad jazerom

dňa 15. decembra 2016

­

**Prítomní:** Ing. Mgr. Lenka Kovačevičová- starostka mestskej časti

Mgr. Bernard Berberich – zástupca starostky

PhDr. Patrik Géci – kontrolór

**Prítomní poslanci:** MUDr. R. Lenártová, PhD., Ing. M. Capcara, MUDr. P. Badnič,

Mgr. A. Gajdošová, M. Jokeľová, PhDr. L. Kleinová, Ing. M. Papcun,

Ing. M. Siksa, Ing. J. Skonc, Ing. E. Cimbala, Mgr. R. Schwarcz

**Neprítomní poslanci:** MUDr. M. Slivka (ospravedlnený)

**Ďalší prítomní:** JUDr. Alena Olejárová – vedúca organizačno-právneho oddelenia

Ing. Milan Derfiňák – vedúci oddelenia výstavby a investičných činnosti

Ing. Marta Vojtasová – vedúca oddelenia finančného a správy majetku

Ing. Ildikó Szegedyová – vedúca oddelenia kultúry

Mgr. Ivica Krausová – vedúca samostatného referátu sociálnych vecí a priestupkov

Ing. Miroslav Fajčík – veliteľ MSP, stanica Košice – Nad jazerom

Mgr. Vladimír Varga – farár farnosti Presvätej Bohorodičky Ochrankyne

ThLic. Peter Kentoš – farár farnosti Svätých košických mučeníkov

**K bodu č. 1 Otvorenie zasadnutia**

15. zasadnutie miestneho zastupiteľstva otvorila a viedla starostka L. Kovačevičová. Privítala poslancov, zamestnancov úradu a pozvaných hostí, ktorými boli farár farnosti Presvätej Bohorodičky Ochrankyne Vladimír Varga, farár farnosti Svätých košických mučeníkov Peter Kentoš a veliteľ Mestskej polície stanica Nad jazerom Ing. Miroslav Fajčík. Konštatovala, že je prítomných 12 poslancov, takže zasadnutie je uznášaniaschopné. Ospravedlnil sa poslanec Michal Slivka.

**K bodu č. 2 Schválenie programu zasadnutia**

Návrh programu zasadnutia a materiály na rokovanie uvedené v pozvánke, boli predložené písomne a v zmysle rokovacieho poriadku zverejnené na webovej stránke mestskej časti. Starostka vyzvala prítomných poslancov, či má niekto pripomienky alebo doplnky k predloženému programu.

V rámci rozpravy neboli vznesené pripomienky ani dotazy.

**(Hlasovanie č. 1: z prít. 12 za 11, sa zdržal 1)**

**K bodu 3/ Určenie zapisovateľa, overovateľov zápisnice, voľba návrhovej komisie**

Starostka určila za zapisovateľku Mgr. Zuzanu Štefanikovú, za overovateľov zápisnice poslancov Petra Badaniča a Máriu Jokeľovú. Do návrhovej komisie boli zvolení poslanci za  jednotlivé kluby: Erik Cimbala za klub SMER-SD a za nezávislých poslancov Róbert Schwartz.

**(Hlasovanie č. 2: z prít. 12 za 12)**

**K bodu 4**/ **Informatívna správa o činnosti MSP v Košiciach - stanice Nad jazerom**

V rámci bodu vystúpil Ing. Miroslav Fajčík – veliteľ MSP Košice, stanica Nad jazerom. V krátkosti informoval miestne zastupiteľstvo o činnosti príslušníkov stanice MsP Nad jazerom za obdobie od 28.09.2016 do 13.12.2016, ktorá bola zameraná hlavne na  kontrolu verejného poriadku, čistotu, kontrolu zákazu konzumácie alkoholických nápojov na  verejnosti, na ochranu majetku občanov a mesta pred jeho poškodením a odcudzením, na statickú dopravu a na  dodržiavanie VZN mesta a mestských častí. Počas uvedeného obdobia príslušníci stanice MsP - Nad jazerom zistili a riešili celkovo 613 priestupkov, z toho: na úseku proti BaPCP 154 krát**,**  proti verejnému poriadku 262 krát, porušenie VZN 193 krát, porušenie iných zákonov 13 krát. Na  území MČ Nad jazerom v uvedenom období zistila stanica MsP Nad jazerom celkovo 5 vrakov, z ktorých sa podarilo odstrániť 1 vrak. Z celkového počtu v uvedenom období boli odstránené 4 vraky. V evidencii eviduje MsP k 14.12.2016 celkovo 16 neodstránených vrakov, ktoré sú v riešení. Veliteľ spomenul tie najzaujímavejšie prípady, a to že dňa 15.10.2016 bol prijatý oznam, že na zastávke MHD Ladožská bezdomovec znečisťoval zastávku. Dňa 17.10.2016 bol prijatý oznam, že na ZŠ Bukovecká sa zdržiaval voľne pohybujúci pes. Oznam bol opodstatnený. Privolali asanačnú službu, ktorá ho prevzala. Dňa 11.11.2016 na Ladožskej ulici sa nachádzala nevládna osoba. Jednalo sa o miestneho bezdomovca. Osoba bola po dohode umiestená v krízovom centre Oáza, kde na druhý deň skonala. Dňa 16.11.2016 hliadka počas kontroly zistila na  Čingovskej ulici úmyselné poškodzovanie motorových vozidiel neznámou osobou. Nakoľko to bolo podozrenie zo spáchania trestnej činnosti, hliadka po prenasledovaní osobu zadržala. Pri zadržaní boli použité donucovacie prostriedky. Osoba bola po vykonaní bezpečnostnej hliadky odovzdaná príslušnému OO PZ. Dňa 22.11.2016 vyskočila z okna na Rovníkovej ulici osoba. Po  príchode, na mieste prítomná hliadka konštatovala exitus. Dňa 28.11.2016 na základe oznamu bola zistená žena v autobuse MHD na konečnej zastávke. Táto žena odmietala vystúpiť z autobusu. Príslušná hliadka vyniesla ženu v podnapitom stave z autobusu. Dňa 30.11.2016 na základe oznamu OS MsP bola zistená chýbajúca kamera sledujúca bankomat Slovenskej sporiteľne. Dňa 02.12.2016 zistená osoba, ktorá riadila motorové vozidlo pod vplyvom alkoholu. Hliadkou privolali hliadku PZ. Počas sledovaného obdobia boli v nepravidelných intervaloch počas dňa a taktiež aj vo večerných hodinách vykonávané kontroly v areály školy ZŠ Jenisejská, počas týchto kontrol neboli zistené protiprávne konania. Hliadky vykonávali pravidelné kontroly v celkovom počte 402, kde v jednom prípade bol zistený popísaný posiľňovací stroj. Hliadky sa v sledovanom období naďalej zameriavali na zmapovanie a pohyb asociálov pohybujúcich sa v MČ. Celkovo bolo vykonaných 141 kontrol. Zväčša sa jednalo o tie isté osoby, ktoré sa zdržiavajú poväčšine v okolí obchodných centier. Jedná sa o OC Čingov, Važec, Branisko, Bukovec a taktiež na zastávke MHD na Ladožskej ulici a aj pri parovodoch na Slaneckej ulici oproti OC Važec.

K vystúpeniu veliteľa mestskej polície v rámci rozpravy vystúpil poslanec Schwarzc a poďakoval sa za posilnené hliadkovanie základnej školy na Jenisejskej ulici. Skonštatoval, že hliadkovaním sa znížilo poškodzovanie majetku, znečisťovanie dvora o 70 až 80%. Ďalej sa poslanec Schwarcz opýtal na status zábavnej pyrotechniky, na čo mu veliteľ odpovedal, že mestská polícia to má pod kontrolou a pyrotechnika je povolená na Silvestra. K tejto rozprave sa prihlásil poslanec Berberich a poďakoval sa za doterajšiu spoluprácu, ktorú mali za posledné obdobie týkajúcu sa odpratávania starých vrakov. Starostka sa pridala a poďakovala za najlepšie čísla v odstránení stojacich vrakov na sídlisku.

Miestne zastupiteľstvo Mestskej časti  Košice – Nad jazerom zobralo na vedomie informáciu o  činnosti Mestskej polície Košice – stanice Nad jazerom za posledné obdobie – **uznesenie: 122.**

**(Hlasovanie č. 3: z prít. 12 za 12)**

**K bodu č. 5/ Správa o činnosti starostky mestskej časti**

Starostka informovala miestne zastupiteľstvo o svojej činnosti od posledného riadneho zastupiteľstva konané 29.09.2016. V mesiaci október MČ uviedla do prevádzky investičnú aktivitu Venčovisko a agility ihrisko s prvkami pre psy na Rovníkovej ulici o rozlohe 2 200 m² a Fit park v lesoparku. Odovzdané bolo dielo schodiska OC Branisko. Starostka absolvovala stretnutia so zástupcami školských zariadení, s občianskymi združeniami, s neziskovými organizáciami, ktoré pôsobia v MČ a to za účelom vzájomnej spolupráce, ale aj participácie na aktivitách MČ. V spolupráci s Komisiou sociálno-zdravotnou MČ pripravila začiatkom októbra po druhý krát Jazerskú kvapku krvi, na ktorej sa zúčastnilo 30 darcov. Október patrí mesiacu úcty k straším a v rámci tohto sviatku MČ pripravila v kultúrnom stredisku Jazero kultúrne podujatie Jubilanti mestskej časti, kde pozvanie prijalo takmer 300 jubilantov vo veku od 70 rokov a vyššie. Zamestnanci z oddelenia kultúry MČ sa zúčastnili celomestskej akcie v Kulturparku na Polievkovom festivale, kde naša MČ obsadila 2 miesto. V mesiaci október sa starostka zúčastnila opätovného rokovania na pôde Dopravného podniku mesta Košice za účelom nevyhnutných opráv na električkových zastávkach. Konzultovali sa aj podnety zo strany MČ, ktorým bolo v plnom rozsahu vyhovené. Starostka privítala na oficiálnej pracovnej návšteve primátora mesta Košice Richarda Rašiho aj jeho námestníčku Renátu Lenártovú, kde témou rokovania boli nevyhnutné investície do rozvoja MČ a zároveň predstavenie našich aktivít, investičných zámerov a participácia mesta na nich. Ďalej to bola téma Slanecká cesta a začatý proces vysporiadania pozemkov, opravy chodníkov v budúcom roku, nové autobusové prístrešky a investície do školských zariadení. Začiatkom novembra starostka privítala na MÚ úspešných športovcov vo vodnom lyžovaní klubu Trixen, ktorý pôsobí v MČ. Uznanie patrilo Alexandrovi Vaškovi a úspešným športovcom klubu, ktorí dosiahli výsledky na medzinárodnej, či celoslovenskej úrovni. 11. novembra starostka uvítala do života 58 malých Jazerčanov v rámci akcie Vítanie bábätiek do života na znak úcty a podpory hodnoty rodiny a života. 17. novembra pri príležitosti 27. výročia Nežnej revolúcie sa starostka zúčastnila pietneho aktu kladenia vencov pri pamätníku na Hlavnej ulici. V spolupráci s Komisiou športu, mládeže a vzdelávania MČ pripravila začiatkom novembra žiacky Futbalový turnaj žiakov o pohár starostky MČ, ktorého sa zúčastnili žiaci 7 – 9 ročníka jazerských základných škôl. Korčuľovačka bola zrealizovaná v Crow aréne pre obyvateľov MČ Nad jazerom. November patril aj rozsiahlej príprave rozpočtu MČ. Starostka zvolala pracovné stretnutie poslancov MČ k pripravovanému návrhu rozpočtu. V decembri MČ zrealizovala investičnú aktivitu osvetlenie Važecká – Galaktická, kde pribudlo 7 nových svetelných bodov. Nainštalovaný bol výložník svetla na prechod pre chodcov na Donskej ulici. MČ bola úspešná v projekte v rámci kamerového systému a bude čerpať dotáciu z ministerstva vnútra na kamery. December patril aj podujatiu Mikuláš, ktorý sa konal v kultúrnom stredisku Jazero. Pre deti bol pripravený pestrý program Mikuláš a Mikulášska nádielka. Začiatkom decembra sa starostka stretla so zástupcami spoločnosti Monte, ktorá v súčasnosti realizuje búracie práce torza budovy na Galaktickej ulici. V budúcnosti tam pribudne občianska vybavenosť.

V rámci rozpravy neboli vznesené pripomienky ani dotazy. Starostka odovzdala slovo návrhovej komisii, aby  predniesla návrh uznesenia.

Miestne zastupiteľstvo Mestskej časti Košice – Nad jazerom zobralo na vedomie správu o činnosti starostky mestskej časti – **uznesenie č. 123.**

**(Hlasovanie č. 4: z prít. 12 za 12)**

**K bodu 6/ Správa o plnení uznesení miestneho zastupiteľstva Mestskej časti Košice – Nad jazerom**

Správa bola predložená písomne. V rámci rozpravy neboli vznesené pripomienky ani dotazy.

Starostka vyzvala návrhovú komisiu k predneseniu návrhu uznesenia.

Miestne zastupiteľstvo Mestskej časti Košice – Nad jazerom, zobralo na vedomie správu o  plnení uznesení MiZ MČ od posledného riadneho rokovania MiZ Košice – Nad jazerom **- uznesenie č. 124.**

**(Hlasovanie č. 5: z prít. 12 za 12)**

**K bodu 7/ Správa o výsledkoch kontroly za obdobie od XIV. riadneho zasadnutia miestneho zastupiteľstva Mestskej časti Košice – Nad jazerom konaného dňa 29.09.2016**

Správa bola predložená písomne. V rámci rozpravy neboli vznesené pripomienky ani dotazy. Starostka odovzdala slovo návrhovej komisii.

Miestne zastupiteľstvo Mestskej časti Košice – Nad jazerom, zobralo na vedomie správu o  výsledkoch kontroly za obdobie od XIV. riadneho zasadnutia Miestneho zastupiteľstva Mestskej časti Košice – Nad jazerom konaného dňa 29. 09. 2016 a schválilo plán kontrolnej činnosti na obdobie I. polroka 2017 – **uznesenie č. 125.**

**(Hlasovanie č. 6: z prít. 12 za 12)**

**K bodu 8/ Informatívna správa o odpovediach na interpelácie poslancov miestneho zastupiteľstva.**

Informatívna správa bola predložená písomne. Starostka otvorila rozpravu k prerokovávanému bodu. V rozprave sa poďakovala starostka poslancom za podávanie písomných interpelácií. Skonštatovala, že je to flexibilný a efektívny spôsob riešenia problémov, ktoré sa vyskytujú počas celého roka. Uzatvorila rozpravu a odovzdala slovo návrhovej komisii.

Miestne zastupiteľstvo Mestskej časti Košice – Nad jazerom zobralo na vedomie informatívnu správu o odpovediach na interpelácie poslancov písomne predložených v rámci interpelácií na XIV. zasadnutí Miestneho zastupiteľstva Mestskej časti Košice – Nad jazerom dňa 29.09.2016 – **uznesenie č. 126**

**(Hlasovanie č. 7: z prít. 12 za 12)**

**K bodu 9/ Návrh programového rozpočtu Mestskej časti Košice – Nad jazerom na rok 2017 a na roky 2018 – 2019**

Materiál bol predložený písomne, zverejnený na webovej stránke mestskej časti. Súčasťou materiálu bolo aj písomné stanovisko kontrolóra mestskej časti k predloženému návrhu rozpočtu na rok 2017 a na roky 2018 – 2019. Starostka priblížila, o čo sa jedná a povedala, že návrh programového rozpočtu Mestskej časti Košice – Nad jazerom na rok 2017 a na roky 2018 – 2019 bol prerokovaný na rokovaní miestnej rady dňa 1.12.2016, ktorá uznesením č. 48 odporúčala MiZ prerokovať a schváliť tento návrh. Zároveň bol návrh prerokovaný aj v komisiách miestneho zastupiteľstva. Programový rozpočet Mestskej časti Košice – Nad jazerom na roky 2017 – 2019 je základným nástrojom finančného hospodárenia mestskej časti. Zostavený je na obdobie troch rozpočtových rokov, pričom záväznými ukazovateľmi rozpočtu sú iba rozpočtované príjmy a rozpočtované výdavky rozpočtového roku 2017. Najdôležitejšími prioritami mestskej časti na obdobie roka 2017 sú čistota a poriadok, výstavba uzamykateľných kontajnerovísk, nákup mobiliáru – najmä lavičiek, kamerový systém – lokalita Lesopark, revitalizácia troch ihrísk – Meteorová, Lesopark, Pláž, vybudovanie verejného osvetlenia – Hrádza – Lesopark, príprava projektovej dokumentácie na stavby (riešenie statickej dopravy, parkovisko Ždiarska, parkovisko Stálicová, verejné osvetlenie - Baltická – Kaspická). Ďalšími prioritami sú revitalizácia dvoch venčovísk – Čingovská, Meteorová, spolupráca s mestom Košice a Masarykovou univerzitou v Brne na riešení problému siníc v RL Jazero, formou poskytnutia dotácií podpora verejnoprospešných aktivít v mestskej časti, podpora činnosti Denného centra pre seniorov, zabezpečenie stravovania a poskytovanie príspevku na stravovanie seniorov, poskytovanie jednorazových dávok občanom a rodinám v hmotnej núdzi, aktivácia dlhodobo nezamestnaných občanov - formou rôznych druhov programov v spolupráci s Úradom práce, sociálnych vecí a rodiny SR, realizácia kultúrno - spoločenských a športových aktivít v mestskej časti, elektronizácia mestskej časti. Stav peňažných fondov. Predpokladaný stav peňažných fondov k 31.12.2016: od 190 605 € do 240 000 € - podľa skutočne dosiahnutého prebytku hospodárenia z bežného rozpočtu. Predpokladaný stav peňažných fondov k 31.12.2017: od 70 591 do 120 591 €. Bežné výdavky programového rozpočtu vo výške 1 229 307 € zabezpečujú plnenie základných samosprávnych úloh Mestskej časti Košice – Nad jazerom. Sú o sumu 46 747 € vyššie ako rozpočet roka 2016. Kapitálové výdavky sú plánované vo výške 147 800 €. Bežný rozpočet programového rozpočtu Mestskej časti Košice – Nad jazerom na rok 2017 je v súlade so zákonom zostavený ako prebytkový vo výške + 31 341 €. Kapitálový rozpočet je schodkový z dôvodu realizácie investičných akcií a schodok vo výške - 103 800 € je krytý zdrojmi z peňažných fondov. Z fondu hospodárskeho a sociálneho rozvoja je financovaná aj posledná splátka úveru v sume 46 555 €.

Starostka k bodu otvorila rozpravu. V rámci rozpravy neboli vznesené pripomienky ani dotazy.

Miestne zastupiteľstvo Mestskej časti Košice – Nad jazerom schválilo po prvé programový rozpočet Mestskej časti Košice - Nad jazerom na rok 2017 podľa predloženého návrhu a po druhé v  programovom rozpočte na rok 2017 použitie finančných prostriedkov z fondu hospodárskeho a  sociálneho rozvoja v sume 150 355 € podľa predloženého návrhu, zobralo na vedomie programový rozpočet Mestskej časti Košice - Nad jazerom na roky 2018 - 2019 podľa predloženého návrhu a poverilo starostku Mestskej časti Košice - Nad jazerom vykonávať: zmeny rozpočtu v bežných príjmoch a bežných výdavkoch pri rovnakej zmene objemu bežných príjmov aj bežných výdavkov a presun bežných výdavkov pri nezmenenej výške celkových bežných výdavkov v celkovom objeme najviac 20 % bežných výdavkov schváleného rozpočtu spolu počas kalendárneho roka – **uznesenie č. 127.**

**(Hlasovanie č. 8: z prít. 12 za 11, zdržal sa 1)**

.

**K bodu 10/ Informácia o vykonaných rozpočtových opatreniach programového rozpočtu Mestskej časti Košice – Nad jazerom na rok 2016**

Materiál bol predložený písomne a zverejnený na webovej stránke mestskej časti. Starostka informovala miestne zastupiteľstvo o vykonaných rozpočtových opatreniach. V súlade s uznesením č. 76 z 9. riadneho zasadnutia miestneho zastupiteľstva Mestskej časti Košice - Nad jazerom zo dňa 17.12.2015, ktorým miestne zastupiteľstvo poverilo starostku mestskej časti vykonať zmeny v  bežnom rozpočte na rok 2016 rozpočtovými opatreniami a to zmeny rozpočtu v bežných príjmoch a bežných výdavkoch pri rovnakej zmene objemu bežných príjmov aj bežných výdavkov a presun bežných výdavkov pri nezmenenej výške celkových bežných výdavkov v celkovom objeme najviac 20% bežných výdavkov schváleného rozpočtu počas kalendárneho roka. Starostka predložilainformáciu o vykonaných rozpočtových opatreniach č. 22 – 24 schválených starostkou mestskej časti dňa 22.09.2016 a rozpočtových opatreniach č. 25 – 30 schválených starostkou mestskej časti dňa 03.11.2016. Uskutočnené zmeny boli podrobne rozpísané v predloženom materiáli. Rozpočtovými opatreniami č. 22 – 30 došlo k presunom v bežných výdavkoch, zvýšeniu rozpočtovaných bežných príjmov o čiastku 1.575 € a zvýšeniu rozpočtu bežných výdavkov o sumu 1.575 €. Vykonanými zmenami v bežnom rozpočte – rozpočtovými opatreniami č. 1 – 30 došlo k  zmenám bežných výdavkov počas roka v sume 70 515 €. Rozpočet bežných výdavkov na rok 2016 bol schválený v objeme 1 182 560 €. Čiastka 70 515 € predstavuje podiel 6,0 %, čím bol dodržaný miestnym zastupiteľstvom schválený objem zmien – najviac 20 % bežných výdavkov rozpočtu počas kalendárneho roka.

V rámci rozpravy neboli vznesené pripomienky ani dotazy. Starostka odovzdala slovo návrhovej komisii, aby  predniesla návrh uznesenia.

Miestne zastupiteľstvo Mestskej časti Košice – Nad jazerom zobralo na vedomie informáciu o vykonaných rozpočtových opatreniach programového rozpočtu na rok 2016 - **uznesenie č. 128.**

**(Hlasovanie č. 9: z prít. 12 za 12)**

**K bodu 11/ Monitorovacia správa k akčnému plánu na roky 2016 – 2018 za obdobie**

1. **–   III. kvartálu 2016**

Materiál bol predložený písomne. Starostka informovala miestne zastupiteľstvo o monitorovacej správe a o plnení Akčného plánu MČ Košice - Nad jazerom na roky 2016 – 2018. Spracovaná bola v zmysle Programu hospodárskeho a sociálneho rozvoja mesta Košice na roky 2014 - 2020. Cieľom monitoringu Akčného plánu MČ Košice - Nad jazerom bolo zostaviť komplexnú informáciu o tom, ako sa plnia projekty navrhnuté v PHSR počas celého obdobia platnosti dokumentu v rokoch 2014 - 2020. Tieto údaje sú k dispozícii pre samosprávu a širokú verejnosť. Akčný plán MČ Košice - Nad jazerom na roky 2016 - 2018 bol prijatý uznesením č. 78 zo dňa 17.12.2015 a bol zoradený podľa prioritných oblastí, opatrení a projektov. Ku každému projektu bol priradený garant – organizačná zložka Miestneho úradu, ktorého úlohou je zabezpečiť realizáciu navrhnutých aktivít a monitorovať ich plnenie. V akčnom pláne sú vymenované aktivity bežného, kapitálového a podporného charakteru v časovom slede. Sú to aktivity, ktoré boli realizované v období od 01.01.2016 do 30.09.2016. Aktuálna verzia akčného plánu je na webovej stránke MČ Košice - Nad jazerom – [www.jazerokosice.sk](http://www.jazerokosice.sk). Ďalšie monitorovanie akčného plánu sa uskutoční k 31.12.2016.

V rámci rozpravy neboli vznesené pripomienky ani dotazy. Starostka odovzdala slovo návrhovej komisii, aby  predniesla návrh uznesenia.

Miestne zastupiteľstvo Mestskej časti Košice – Nad jazerom zobralo na vedomie monitorovaciu správu k akčnému plánu na roky 2016 – 2018 za obdobie I. – III. kvartálu 2016. – **uznesenie č. 129.**

**(Hlasovanie č. 10: z prít. 12 za 12)**

**K bodu 12/ Návrh na uzatvorenie nájomnej zmluvy z dôvodu hodného osobitného zreteľa k pozemku – parcela C KN č. 2869/2 pod hromadnými garážami v lokalite Raketová 1/A, Košice**

Návrh bol predložený písomne a zverejnený na webovej stránke mestskej časti aj na úradnej tabuli. Starostka priblížila v krátkosti, o čo sa jedná. Ide o spoločnosť STAVOINDUSTRIA Liptovský Mikuláš a. s., ktorá mala nájomnú zmluvu od roku 1966 na 50 rokov. Spoločnosť vypovedala nájomnú zmluvu. Stavoindustria vybudovala garáže, ktoré potom postupne odpredávala a spravovala. Bude vyhotovená nová nájomná zmluva pre Bytové družstvo IV, sídliace na Levočskej ulici, ktoré bude spravovať garáže. Starostka vyzvala poslancov na pripomienkovanie predloženého návrhu.

V rámci rozpravy neboli vznesené pripomienky ani dotazy. Starostka odovzdala slovo návrhovej komisii, aby  predniesla návrh uznesenia.

Miestne zastupiteľstvo Mestskej časti Košice – Nad jazerom schválilo návrh na uzatvorenie zmluvy z dôvodu hodného osobitného zreteľa k pozemku – parcela C KN č. 2869/2 pod hromadnými garážami v lokalite Raketová 1/A, Košice

– **uznesenie č. 130.**

**(Hlasovanie č. 11: z prít. 12 za  11, proti 1)**

**K bodu 13/ Návrh na zmenu Všeobecne záväzného nariadenia Mestskej časti Košice – Nad jazerom č. 44 o poskytovaní dotácii z rozpočtu mestskej časti**

Materiál bol predložený písomne, zverejnený na webovej stránke mestskej časti aj na úradnej tabuli. Bol prerokovaný v miestnej rade.

Navrhovanou zmenou Všeobecne záväzného nariadenia Mestskej časti Košice – Nad jazerom č. 44 o poskytovaní dotácií z rozpočtu mestskej časti bol určený jeden termín na predkladanie žiadosti o poskytnutie dotácie (najneskôr do 31. januára bežného roka). Po tomto termíne mestská časť vedie presný počet žiadateľov o dotáciu, účel a výšku požadovanej dotácie. Žiadosti o poskytnutie dotácie predkladá na najbližšie rokovanie miestneho zastupiteľstva, ktoré efektívne a objektívne posúdi žiadosti a rozhodne aj podľa objemu finančných prostriedkov určených na dotácie. Mestská časť v zmysle novely zákona o rozpočtových pravidlách územnej samosprávy, zapracovala zákonnú podmienku, ktorú musia spĺňať žiadatelia o dotáciu z rozpočtu obce, a to o predloženie výpisu z registra trestov vydaného priamo na právnickú osobu, nie staršieho ako tri mesiace. Pripomienky k zmene VZN č. 44 neboli vznesené. Návrh zmeny VZN č. 44 bol prerokovaný na rokovaní miestnej rady dňa 01.12.2016. Miestna rada uznesením č.  50 odporučila MiZ prerokovať a schváliť návrh zmeny VZN č. 44.

V rámci rozpravy neboli vznesené pripomienky ani dotazy. Starostka odovzdala slovo návrhovej komisii, aby  predniesla návrh uznesenia.

Miestne zastupiteľstvo Mestskej časti Košice – Nad jazerom schválilo zmenu Všeobecne záväzného nariadenia Mestskej časti Košice – Nad jazerom č. 44 o poskytovaní dotácií z rozpočtu mestskej časti podľa predloženého návrhu – **uznesenie č. 131.**

**(Hlasovanie č. 12: z prít. 12, za 12)**

**K bodu 14/ Návrhu na zrušenie časti uznesenia č. 117 k Návrhom pre udelenie ocenení Mestskou časťou Košice – Nad jazerom v roku 2016**

Starostka pripomenula, že materiál bol predložený písomne a prerokovaný na miestnej rade.

Uviedla, že Mestská časť v zmysle Zásad pre udeľovanie ocenení Mestskej časti Košice – Nad jazerom (ďalej iba „Zásad“) vypísala dňa 01.03.2016 výzvu na podávanie návrhov na ocenenie s termínom do 31.08.2016. Do uvedeného termínu bolo mestskej časti zaslaných 5 návrhov na ocenenie. Návrhy spĺňali náležitosti v zmysle článku V. Zásad pre udeľovanie ocenení (aj podmienku trvalého pobytu ocenených), a boli zaradené na rokovanie miestnej rady dňa 22.09.2016 a následne na rokovanie miestneho zastupiteľstva dňa 29.09.2016. Návrh na zrušenie uznesenia č.  117 v časti „Čestné uznanie Mestskej časti Košice – Nad jazerom v roku 2016 jednotlivcovi Alexandrovi ZSIGMONDYMU“ zdôvodňujeme tým, že menovaný v čase prerokovania a schválenia uznesenia č. 117 na rokovaní miestneho zastupiteľstva už nespĺňal podmienku trvalého pobytu na území Mestskej časti Košice – Nad jazerom podľa článku IV. bodu 3 Zásad. Miestna rada na svojom rokovaní dňa 01.12.2016 uznesením č. 51 odporučila Miestnemu zastupiteľstvu Mestskej časti Košice – Nad jazerom prerokovať a schváliť zrušenie uznesenia č. 117 v časti „Čestné uznanie Mestskej časti Košice – Nad jazerom v roku 2016 jednotlivcovi Alexandrovi ZSIGMONDYMU“ .

V rámci rozpravy neboli vznesené pripomienky ani dotazy. Starostka odovzdala slovo návrhovej komisii, aby  predniesla návrh uznesenia.

Miestne zastupiteľstvo Mestskej časti Košice – Nad jazerom ruší uznesenie č. 117 zo  XIV. riadneho zasadnutia Miestneho zastupiteľstva Mestskej časti Košice – Nad jazerom zo dňa 29.09.2016 v časti „Čestné uznanie Mestskej časti Košice – Nad jazerom v roku 2016 jednotlivcovi Alexandrovi ZSIGMONDYMU – **uznesenie č. 132.**

**(Hlasovanie č. 13: z prít. 12, za 12)**

**K bodu 15/ Návrh zmeny Zásad pre udeľovanie ocenení Mestskej časti Košice – Nad jazerom**

Materiál bol predložený písomne a bol prerokovaný na miestnej rade. Návrh zmeny Zásad pre udeľovanie ocenení Mestskej časti Košice – Nad jazerom bol zapracovaný na základe požiadavky, ktorá bola prednesená v rámci rozpravy k bodu 10 pod názvom Návrhy pre udelenie ocenení Mestskou časťou Košice – Nad jazerom na rok 2016, a to na zasadnutí Miestneho zastupiteľstva Mestskej časti Košice – Nad jazerom konanom dňa 29.09.2016. Obsahom prednesenej požiadavky bolo, aby sa mohli oceniť aj občania, ktorí nemajú trvalý pobyt v mestskej časti a pričinili sa  o rozvoj našej mestskej časti, napr. športovci, spisovatelia, hudobníci a ďalší. Miestna rada na svojom rokovaní dňa 01.12.2016 uznesením č. 52 odporučila Miestnemu zastupiteľstvu Mestskej časti Košice – Nad jazerom prerokovať a schváliť návrh zmeny Zásad pre udeľovanie ocenení Mestskej časti Košice – Nad jazerom v predloženom znení.

V rámci rozpravy neboli vznesené pripomienky ani dotazy. Starostka odovzdala slovo návrhovej komisii, aby  predniesla návrh uznesenia.

Miestne zastupiteľstvo Mestskej časti Košice – Nad jazerom schválilo zmenu Zásad pre udeľovanie ocenení Mestskej časti Košice – Nad jazerom v predloženom znení - **uznesenie č. 133.**

**(Hlasovanie č. 14: z prít. 12, za 12)**

**K bodu 16/ Návrh na „Cenu mesta Košice“ za Mestskú časť Košice –Nad jazerom**

Materiál bol predložený písomne a bol prerokovaný na miestnej rade. Starostka informovala, že mesto Košice si listom č. j. A/2016/14427 zo dňa 31.10.2016 vyžiadalo predložiť návrhy na verejné ocenenia, ktoré udeľujú každoročne v rámci osláv Dňa mesta Košice. Cenu mesta Košice môže udeliť mestské zastupiteľstvo v Košiciach za vynikajúce tvorivé výkony, významné výsledky a mimoriadne zásluhy vo vedeckej, technickej, umeleckej, športovej, publicistickej a inej verejno-prospešnej činnosti. Cenu mesta Košice udeľuje mestské zastupiteľstvo na návrh mestskej rady, miestnych zastupiteľstiev, komisií mestského zastupiteľstva, komisií miestnych zastupiteľstiev, občianskych združení, vedeckých, športových i umeleckýchinštitúcií. Cena sa udeľuje každoročne raz v roku, najviac pätnástim jednotlivcom a trom kolektívom. Na Cenu mesta Košice starostka navrhla Prof. JUDr. Igor Palúš CSc.– za celoživotnú prácu a profesionálny rozvoj oblasti pedagogickej a vedeckej, za mimoriadne zásluhy v medzinárodnej oblasti a dlhoročnú vzdelávaciu činnosť na Právnickej fakulte a Fakulte verejnej správy Univerzity Pavla Jozefa Šafárika. Miestna rada na svojom rokovaní dňa 01.12.2016 uznesením č. 53 odporučila Miestnemu zastupiteľstvu Mestskej časti Košice – Nad jazerom prerokovať a navrhnúť Mestskému zastupiteľstvu v Košiciach za Mestskú časť Košice – Nad jazerom podľa ustanovenia § 93 ods. 3 Štatútu mesta Košice udeliť verejné ocenenie „Cenu mesta Košice“ pre prof. JUDr. Igora Palúša, CSc.

V rámci rozpravy neboli vznesené pripomienky ani dotazy. Starostka odovzdala slovo návrhovej komisii, aby  predniesla návrh uznesenia.

Miestne zastupiteľstvo Mestskej časti Košice – Nad jazerom navrhlo na „Cenu mesta Košice“ za Mestskú časť Košice –Nad jazerom pre prof. JUDr. Igora Palúša, CSc

- **uznesenie č. 134.**

**(Hlasovanie č. 15: z prít. 12, za 12)**

**K bodu 17/ Návrh plánu poslaneckých dní na rok 2017**

Návrh bol predložený písomne. Starostka informovala o pláne poslaneckých dní poslancov Mestskej časti Košice – Nad jazerom na rok 2017 s miestom konania a to na Miestnom úrade Mestskej časti Košice – Nad jazerom, Poludníková ul. č. 7 malá zasadačka – prízemie v čase: prvá ( pracovná) streda v mesiaci od 16:00 do 17:00 hod, počas dovolenkového obdobia: ( júl, august) poslanecké dni nebudú.

V rámci rozpravy neboli vznesené pripomienky ani dotazy. Starostka odovzdala slovo návrhovej komisii, aby  predniesla návrh uznesenia.

Miestne zastupiteľstvo Mestskej časti Košice – Nad jazerom schválilo plán poslaneckých dní na rok 2017 v predloženom znení a určilo, že poslanec, ktorý nemôže dodržať schválený plán poslaneckých dní, je povinný zabezpečiť za seba náhradu z radov poslancov miestneho zastupiteľstva a informovať o tom kanceláriu starostky miestneho úradu - **uznesenie č. 135.**

**(Hlasovanie č. 16: z prít. 12, za 11, zdržal sa 1)** Poslanec Siksa opustil rokovaciu miestnosť.

**K bodu 18/ Orientačný plán zasadnutí miestnej rady a miestneho zastupiteľstva Mestskej časti Košice – Nad jazerom na I. polrok 2017**

Materiál  bol predložený písomne. V rámci rozpravy neboli vznesené pripomienky ani dotazy. Starostka odovzdala slovo návrhovej komisii, aby  predniesla návrh uznesenia. Z rokovacej miestnosti odišiel poslanec Siksa.

Miestne zastupiteľstvo Mestskej časti Košice – Nad jazerom zobralo na vedomie orientačný časový plán zasadnutí Miestnej rady a Miestneho zastupiteľstva Mestskej časti Košice – Nad jazerom na I. polrok 2017 - **uznesenie č. 136.**

**(Hlasovanie č. 17: z prít. 11, za 11)**

**K bodu 19/ Personálne otázky**

Starostka pripomenula, že materiál bol predložený písomne. Pán Slavomír Šulka žiadosťou doručenou dňa 08.11.2016 na Miestny úrad Mestskej časti Košice – Nad jazerom požiadal o vyradenie z členstva v komisii mládeže a športu Mestskej časti Košice – Nad jazerom z rodinných dôvodov.

V rámci rozpravy neboli vznesené pripomienky ani dotazy. Starostka odovzdala slovo návrhovej komisii, aby  predniesla návrh uznesenia.

Miestne zastupiteľstvo Mestskej časti Košice – Nad jazerom odvolalo Šulku Slavomíra, trvale bytom Košice, Bukovecká 6, z postu člena komisie mládeže, športu a vzdelávania na vlastnú žiadosť - **uznesenie č. 137.**

**(Hlasovanie č. 18: z prít. 11, za 11)**

**K bodu 20/ Interpelácie**

V rámci rokovacieho poriadku starostka vyzvala poslancov o predloženie písomných interpelácií. Neboli podané žiadne písomné interpelácie.

**K bodu 21/ Rôzne**

Starostka v bode rôzne poďakovala poslancom za písomné podávanie interpelácií a skonštatovala, že je to urýchlené jednanie. Je to tímová práca všetkých, ktorá je dôležitá pre chod celého .

Pozvala poslancov na Jazerské vianoce, ktoré sa budú konať od 14.12.2016 do 16.12.2016, kde sa bude podávať starostovský punč. Pri podávaní punču pomôže osobne primátor mesta Košice Richard Raši aj námestníčka Renáta Lenártová. Poďakovala sa poslancovi Schwarczovi za sprostredkovanie účinkujúcej na vystúpení, ktoré sa konalo na Hlavnej ulici v Košiciach. Ďalej pozvala poslancov na slávnostné otvorenie Workout-u, ktoré je naplánované na koniec decembra. Starostka má radosť, že takýmto spôsobom priláka naša MČ mladých ľudí na dobru vec akou je rozvoj zdravia na čerstvom vzduchu. Starostka zaželala všetkým pokojné a požehnané Vianočné sviatky a šťastný Nový rok. Ešte raz poďakovala všetkým zúčastneným za spoluprácu a tým uzatvorila bod rôzne.

**K bodu 22/ Záver**

Po vyčerpaní programu starostka poďakovala všetkým za účasť a vyhlásila rokovanie miestneho zastupiteľstva za ukončené. Najbližšie 16. riadne zasadnutie miestneho zastupiteľstva podľa orientačného časového plánu sa bude konať dňa 16.03.2017.

Košice 22.12.2016

Ing. Mgr. Lenka K o v a č e v i č o v á

starostka mestskej časti

overovatelia: Mária Jokeľová

MUDr. Peter Badanič

zapisovateľka: Mgr. Zuzana Štefaniková